Turkse opmars in Sirië duur voort | Netwerk24
Deur Reuters 15 Oktober 2019 21:41
Sonsopkoms oor Palmyra, Sirië. Foto: Michael Bleby
Turkye gaan ten spyte van Amerikaanse sanksies voort met sy offensief in die noorde van Sirië terwyl die Siriese weermag, wat deur Rusland ondersteun word, die gebied binnegeval het waar Amerikaanse magte vroeër onttrek het.
Reuters-joernaliste is saam met Siriese regeringsmagte na die kern van Manbij, die stad wat die Amerikaners vroeër saam met Turkse magte gepatrolleer het.
Russiese en Siriese vlae het van geboue gehang.
Rusland se Interfax-nuusagentskap haal die Russiese ministerie van verdediging aan dat Siriese magte 'n gebied van meer as 1 000 km² om Manbij oorgeneem het. Dit sluit die Tabqa- militêre vliegveld, twee hidroëlektriese aanlegte en verskeie brûe oor die Eufraatrivier in.
Amerika het Sondag aangekondig dat hy al 1 000 sy soldate aan die noorde van Sirië gaan onttrek. Sy voormalige Koerdiese bondgenote het onmiddellik 'n nuwe bondgenootskap met die Siriese regering gevorm en die Siriese weermag na hul gebied genooi.
Ooggetuies sê die YPG- Koerdiese magte het beheerpunte saam met Siriese troepe beman.
Turkse magte is reeds 15 km noord van die stad. Die Turkse nuusagentskap sê ses burgerlikes is in 'n YPG-aanval dood en 13 gewond in drie nedersettings om die stad Jarablus.